Corvo cincento

O **corvo cincento** ou **corvo cinsento** ***Corvus cornix***, é unha especie de ave paseriforme da familia dos córvidos, unha das 46 actualmente recoñecidas dentro do xénero *Corvus*, propia da Europa occidental e da Asia oriental. 

É tan semellante en morfoloxía e hábitos ao corvo pequeno (*Corvus corone*), que durante moitos anos a maioría das autoridades consideráronos como variedades xeográficas da mesma especie. Observouse, ademais, hibridación onde as súas áreas de distribución se solapan, engadido peso a este punto de vista. Porén, desde 2002, o corvo cincento foi elevado, de novo, ao estado de especie distinta despois dunha observación máis minuciosa; ademais da notábel diferenza da coloración da plumaxe, demostrouse a escasa viabilidade xenética dos híbridos.

## Taxonomía 
### Descrición 
A especie foi descrita en 1758 por Linneo na 10ª edición do seu *Systema Naturae*, nas páxinas 105-106 do volume primeiro da súa obra, co nome de *Corvus cornix*. nome que, a día de hoxe, se considera válido.  

### Etimoloxía 
Para a do xénero, véxase *Corvus*.

O epíteto específico, *corone*, Linneo tomouno do latín *corone*, que significa "choia", "gralla".

### Sinonimia e nota taxonómica 
Ademais de polo nome que lle impuxo Linneo, e durante moitos anos, a especie foi coñecida como:

* *Corvus corone cornix* (unha subespecie de *Corvus corone*). 

### Subespecies 
A maioría dos autores recoñecen na especie as subespecies seguintes:

* *Corvus cornix* Linnaeus, 1758 
** *Corvus cornix capellanus* P. L. Sclater, 1877 
** *Corvus cornix cornix* Linnaeus, 1758 
** *Corvus cornix pallescens* (Madarász, 1904) 
** *Corvus cornix sharpii* Oates, 1889

## Características 
Mide de 46 a 47 cm de lonxitude, e unha envergadura alar de 84 a 100 cm. É unha ave inconfundíbel pola coloración da súa plumaxe, coa rexión dorsal e as partes inferiores de cor gris cincenta, e a cabeza, a gorxa, as ás, a cola e as patas negras, o que a distingue da súa próxima parente a choia de bico negro. Ambos os sexos son similares.
                             
## Hábitat e distribución 
Habita en chairas arboradas abertas, páramos e zonas bocosas, arboredos de zonas agrícolas e mesmo en grandes parques de pequenas cidades.

De distribución paleártica, atópase en toda a Europa do norte, do leste e do sueste, Ruisa occidental, Turquía, así como noutras parte do Oriente Próximo. 

Na Península Ibérica, antes de 1999, había unhas poucas citas no norte (Cataluña, Galicia, Asturias, Burgos) e en Portugal (nas proximidades de Porto e de Lisboa). De Juana (2006) presentou catro rexistros homologados polo Comité de Rarezas de SEO/BirdLife International, tres en Cataluña e un en Galicia, todos na primavera.

A partir de 2007 aumentaron as citas en Cataluña pero, especialmente desde 2013, iníciase un proceso continuo de expansión por toda a xeografía peninsular: Asturias, Cantabria, Galicia, Navarra, Castela e León, Madrid, Murcia, Andalucía, Illas Baleares, que culminou coa primeira nidificación segura en El Prat de Llobregat (Barcelona) en 2017.

## Bioloxía 
miniatura|240px|Picando nunha bolsa de lixo para remexer nela en busca de comida.
miniatura|240px|Niño con ovos.
### Hábitos 
En costumes e hábitat aseméllase ao corvo pequeno. É unha ave tímida, e vixiante, na maioría dos países onde se acha, porque é perseguida, pero en zonas onde non se a molesta é atrevida. Ademais, pode verse en pobos e nas aforas de cidades non moi grandes. 

#### Voo 
Voa baixo, e o seu voo parece *apático*, mesmo case descoidado, batendo as ás de xeito algo vacilante e sen graza, contrastando
cos do corvo pequeno, máis resoltos e algo máis profundos. Ás veces voa a grande altura, en bandadas xeralmente laxas. Non adoita planar.

### Alimentación 
Como outros córvidos, é omnívoro, e máis oportunista ca outras especies, roubando nos niños doutras aves, comendo refugallos (que mesmo busca nas bolsas de lixo), ovos, sementes, preas, insectos e outros invertebrados, en campos cultivados e costas mariñas (incluso apaña pequenos peixes, mexillóns e outros moluscos).

### Reprodución 
Constrúe niños abertos, máis lixeiros que os do corvo pequeno, fabricados con paus e situados en gallas de árbores o grandes arbustos, xeralmente ben agochados. Nel a femia pon de catro a seis ovos en cada niñada, desde marzo a xullo.

## En Galicia 
A presenza do corvo cincento en Galicia é accidental.

## Status 
Segundo a UICN e máis o *British Trust of Ornithology* o estado de conservación da especie está cualificado como *LC* (pouco preocupante). 

## Galería 

CrowHeadClosed1.jpg|Cabeza de *Corvus cornix*.
Corvus cornix -Egypt-8.jpg|*Corvus cornix* en Exipto.
Corneja gris (Corvus cornix), Delta del Danubio, Rumanía, 2016-05-28, DD 28.jpg|*Corvus cornix* no delta do Danubio, Romanía.
Flying Crow.jpg|En voo en Isfahán, Irán.
Corvus cornix nest 14-15 days.JPG|Dando de comer aos pitos.

Distribution of carrion and hooded crows across Europe.jpg|Mapa de Europa indicando a distribución de *C. corone* (esquerda) e de *C. cornix* (dereita) a cada lado da zona de contacto (liña branca) que separa a ambas as dúas especies.
Corvus corone cornix MWNH 2319.JPG|Ovos.
2013.06.24-10.-Woblitzsee-Havelberge-Nebelkraehe.jpg|Individuo xuvenil, en Mecklemburgo-Antepomerania, Alemaña. 
Corvus cornix legs.jpg|Detalle dos pés.
2005-2010. Птицы Донецка (C-740) 87.jpg|Nun aparcadoiro de camións, en Donetsk, Ucraína.
Clamator glandarius MHNT.ZOO.2010.11.152.2.jpg |*Clamator glandarius* + *Corvus cornix*

## Notas 
## Véxase tamén 
### Bibliografía 
* Bruun, Bertel e Arthur Singer (1971): *Guía de las aves de Europa*. Barcelona: Ediciones Omega, S. A.
* De Juana, Eduardo (2006): *Aves raras de España. Un catálogo de las especies de presentación ocasional*. Bellaterra, Barcelona: Lynx Edicions. ISBN 978-84-9655-325-5.
* Penas Patiño, Xosé M., Carlos Pedreira López e Carlos Silvar (1991): *Guía das aves de Galicia*, 1ª edición. A Coruña: Baía Edicións. ISBN 84-8767-406-2.
* Penas Patiño, Xosé M., Carlos Pedreira López e Carlos Silvar (2004): *Guía das aves de Galicia*, 2ª edición. A Coruña: Baía Edicións. ISBN 84-961p2-869-5.
* Svensson, Lars e Grant, Peter J. (2001): *Guía de aves. La guía de campo de aves de España y Europa más completa*. Barcelona: Ediciones Omega, S. A. ISBN 84-2821-218-X.

### Outros artigos 
* Córvidos
* *Corvus*

### Ligazóns externas 
* Vídeo dun corvo cincento en Varsovia intentando imitar a fala humana.